reWritten is 'n bekroonde distopiese Furry-roman geskryf deur Jako Malan. Die mens het uitgesterf, en al wat leef en beef is diere op twee pote. Die antropoloog professor Van Elsburg moet teen sy beterwete 'n soekgeselskap in die hinterland lei om 'n ekspedisie wat spoorloos verdwyn het op te spoor. Hier word hy met die waarheid gekonfronteer wat nie alleen sy siening van die mensdom radikaal verander nie, maar ook sy hele bestaan. Hierdeur word sy geskiedenis en programmering herskryf: nie alleen oorgeskryf nie, maar ook wéér geskryf. Die verhaalgebeure speel in Suid-Afrika af. Makwassie van Elsburg. Jakkals en professor/senior lektor aan die Bridgend (Mammalæ) Universiteit, Departement Antropologie en Geskiedenis. Florida van Elsburg, ook bekend as Porkie. Ystervark en vrou van Makwassie. Oberholzer. Dassie, mafiabaas wat alleenhandel dryf met Bridgend Energy Cartel, en oudheidversamelaar. Dunswart Grosvenor. 'n Eenoog-ratelmannetjie en aanvoerder van die soekgeselskap; die booswig. Magalies. Gevlekte mallerige reun en handlanger van Dunswart. Marlboro. Ouerige, dun meerkatmannetjie en vragmotorbestuurder. Xanadu. 'n Gesette Kaapse buffelbul, toesighouer oor die soekgeselskap se wapentuig. Isando. Jong koedoebul en rekruut. Anzac, vroeër Redan.